FN บวก 5.51% คาดกำไร Q4 โตแกร่ง รับการท่องเที่ยว-กำลังซื้อฟื้นตัว
FN บวก 5.51% คาดกำไร Q4 โตแกร่ง รับการท่องเที่ยว-กำลังซื้อฟื้นตัว ล่าสุด ณ เวลา 14.40 น. ราคาอยู่ที่ 4.98 บาท บวก 0.26 บาท หรือ 5.51% สูงสุดที่ 4.98 บาท ต่ำสุดที่ 4.76 บาท มูลค่าซื้อขายที่ 33.07 ล้านบาท โบรกฯ แนะ “ซื้อ” ชูเป้า 5.60 บาท ชี้กำไร Q2 ผ่านจุดต่ำสุดแล้ว
21 ก.ย. 2560

ผู้สื่อข่าวรายงานว่า ราคาหุ้นบริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN ณ เวลา 14.40 น. ราคาอยู่ที่ 4.98 บาท บวก 0.26 บาท หรือ 5.51% สูงสุดที่ 4.98 บาท ต่ำสุดที่ 4.76 บาท มูลค่าซื้อขายที่ 33.07 ล้านบาท ขณะที่ดัชนีตลาดหุ้นไทยโดยรวมบวก 0.23%

ด้านนักวิเคราะห์ บล.ฟินันเซีย ไซรัส ระบุในบทวิเคราะห์ แนะนำ “ซื้อ” FN ราคาเป้าหมาย 5.60 บาท/หุ้น โดยมองว่ากำไรผ่านจุดต่ำสุดแล้วในในไตรมาส 2/60 แม้ปกติไตรมาส 3 จะเป็น Low Season ของธุรกิจแต่คาดว่ากำไรในไตรมาส 3/60 น่าจะพอทรงตัวได้จากไตรมาสก่อน
โดยส่วนใหญ่เป็นการเน้นทำโปรโมชั่น ประกอบกับบริษัทค่อนข้างประสบความสำเร็จจากการจัดงาน Fair ครั้งใหญ่ที่พระราม 9 และคาดกำไรจะกลับมาฟื้นตัวในไตรมาส 4/60 จากการฟื้นตัวของกำลังซื้อ และมีแผนเปิดสาขาใหม่แห่งที่ 2 ของปีที่ฉะเชิงเทรา
นอกจากนี้ ยังเชื่อว่ากำไรจะกลับมาเติบโตเมื่อเทียบกับไตรมาสก่อน อีกครั้งในไตรมาส 4/60 (แต่น่าจะยังลดลงจากปีก่อน เนื่องจากปีที่แล้วฐานสูงมาก) จากการฟื้นตัวของกำลังซื้อ และการท่องเที่ยวที่น่าจะคึกคักมากขึ้นตามฤดูกาล ประกอบกับมีแผนเปิดสาขาใหม่แห่งที่ 2 ของปีที่ฉะเชิงเทรา ในเดือน พ.ย.
อย่างไรก็ตาม หากกำไรไตรมาส 3/60 เป็นไปตามคาด บริษัทจะมีกำไรสุทธิ 9 เดือนแรกเท่ากับ 66 ล้านบาท (ลดลง 34% เมื่อเทียบกับปีก่อน) ถือว่าต่ำกว่าประมาณการเดิม ดังนั้นจึงปรับลดประมาณการกำไรสุทธิปี 2560 ลง 30% เป็น 97 ล้านบาท (ลดลง 34% เมื่อเทียบกับปีก่อน) และคาดหวังการกลับมาฟื้นตัวโดดเด่นในปี 2561 ส่วนหนึ่งมาจากฐานที่ต่ำมากในปีนี้ โดยคาดโต 65% เมื่อเทียบจากปีก่อน เป็น 160 ล้านบาท จากการรับรู้ 2 สาขาใหม่ในปี 2560 เต็มปี และยังมีแผนเปิดสาขาใหม่อีก 2 แห่งในปีหน้า รวมถึงรายได้ค่าเช่าจะเติบโตต่อเนื่องจากพื้นที่เช่าเพิ่มขึ้น
 